PTTEP ทุ่ม2.35 หมื่นลบ. ซื้อสัดส่วนแหล่งก๊าซ “บงกช” เพิ่มเป็น66.67% หวังหนุนรายได้โตแกร่ง
PTTEP ทุ่ม2.35 หมื่นลบ. ซื้อสัดส่วนแหล่งก๊าซ "บงกช" เพิ่มเป็น 66.67% จากเดิม 44.44% หวังหนุนรายได้โตแกร่ง
31 ม.ค. 2561

บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP เปิดเผยว่า ในวันนี้ (31 ม.ค.61) บริษัทฯและ บริษัท ปตท.สผ. อินเตอร์เนชั่นแนล จำกัด ได้ลงนามในสัญญาการโอนสิทธิสัมปทาน (Agreement for Assignment and Transfer) เพื่อเข้าซื้อสัดส่วนการลงทุน 22.22% ในโครงการบงกช
ทั้งนี้ ได้แก่ แปลง B15 แปลง B16 และแปลง B17 จากบริษัท Shell Integrated GasThailand Pte. Limited (Shell) และแปลง G12/48 จากบริษัท Thai Energy Company Limited (บริษัทย่อยของ Shell) ด้วยมูลค่าก่อนภาษีประมาณ 750 ล้านดอลลาร์สหรัฐอเมริกา หรือคิดเป็นเงินไทยประมาณ 23,505.00 ล้านบาท (ในอัตรแลกเปลี่ยนที่ 31.34 บาทต่อดอลลาร์สหรัฐฯ)
อย่างไรก็ดี การเข้าซื้อสัดส่วนการลงทุนจะเสร็จสมบูรณ์ เมื่อบรรลุเงื่อนไขตามที่ระบุไว้ในสัญญาฯ ดังกล่าว โดยคาดว่าจะเสร็จสิ้นภายในไตรมาสที่ 2/61
อนึ่ง โครงการบงกช เป็นแหล่งผลิตก๊าซธรรมชาติในอ่าวไทย โดยมีปริมาณการขายก๊าซธรรมชาติ ประมาณ 860 ล้านลูกบาศก์ฟุตต่อวัน และปริมาณการขายคอนเดนเสทประมาณ 26,000 บาร์เรลต่อวัน
อย่างไรก็ตาม ปัจจุบัน ปตท.สผ. ถือสัดส่วน 44.4445% และเป็นผู้ดำเนินการของโครงการดังกล่าว ภายหลังการเข้าซื้อ ปตท.สผ. จะมีสัดส่วนการลงทุนเพิ่มขึ้นเป็น 66.6667%
โดยการเข้าซื้อสัดส่วนในโครงการบงกชนั้น เป็นไปตามแผนยุทธศาสตร์การเติบโตของ ปตท.สผ. ที่เน้นการแสวงหาสินทรัพย์ที่ผลิตแล้วหรือกำลังจะเริ่มผลิตในภูมิภาคเอเชียตะวันออกเฉียงใต้ที่บริษัทมีความ เชี่ยวชาญ ซึ่งจะสามารถเพิ่มปริมาณการผลิต ปริมาณสำรองปิโตรเลียม และกระแสเงินสดให้กับบริษัทได้ทันที อีกทั้งยังช่วยสร้างความมั่นคงทางพลังงานให้แก่ประเทศในอนาคตอีกด้วย